Træskoen var gennem århundreder jævne menneskers hverdagsfodtøj. Skoene var enten helt af træ (mest elletræ) eller med overlæder. Holdbarheden blev forlænget af jernbeslag under hæl og forfod; det larmede og slog gnister, når folk løb i dem.  Træsko i gamle dage Kalkmalerier fra 1100 til 1600 gengiver grundigt middelalderens forestillingsverden mht. påklædning, redskaber, våben og udsmykningsaktiviteter. En søgning (www.kalkmalerier.dk – søg træsko) giver interessante resultater. Træskoen er ikke alene bøndernes fodtøj. De ses malet isoleret af Træskomaleren og benyttes ellers kun af negative og onde mennesker: bødler, som piner Jesus (www.kalkmalerier.dk – søg Sulsted), af plagende soldater (www.kalkmalerier.dk – søg Århus domkirke) og ikke mindst af djævelen. Men den yngste af De hellige tre Konger, Balthasar, går i træsko (patener) i Helligtrekongers Kapel ved Roskilde Domkirke.